Schloss Umkirch

S **Schloss Umkirch**, au *Hohenzollernschloss* oder *Königlich Rumänisches Schloss* gnännt, isch e Schloss vu dr schwebischen Hohenzollern z Umkirch im Landchrais Brysgau-Hochschwarzwald z Bade-Wirttebärg.

## Gschicht

Im 14. Johrhundert isch an dr Stell vum hitige Schloss d Wasserburg vu dr Herre Geben. Unter dr verschidene Adelsgschlächter, wu im Mittelalter ihre Sitz z Umkirch ghaa hän, wären au d Herre vu Dibenga vermuetet, wu anne 1474 im Schloss hän solle gläbt haa. Mitglider vu dr Familie Roggenbach un Beroldingen isch s glunge, ihre Bsitz z vergreßere, voreb dää 1740 an s Majorat vu dr Kageneck ibergangen isch. Wu anne 1743 s alt Schloss abgrisse woren isch, isch dr Mitteldail nei böue wore, zwische 1788 und 1789 derno di beede Sytefligel.

Anne 1785 isch dr Bsitz in en Allod fir d Flora vu Kageneck (1779–1857) umgwandlet wore. Si isch e Dochter vum Friedrich vu Kageneck un dr Maria Theresia von Salm-Reifferscheidt gsii un e Kusyne zum eschtrychische Staatsmann Metternich. D Flora vu Kageneck het am 20. Juni 1798 dr Grof Eugen vu Wrbna ghyrote. 1816/17 isch s Schloss unter ihre im italienische Landhuusstil uusböue un s Belvedere ufgsetzt wore. Im Gibel het s hite no s Woobe vu dr Kageneck-Wrbna.

Anne 1827 isch s Schloss vu dr Großherzogi Stéphanie vu Bade fir 345.000 Gulde gchauft wore. S Gebei het in dr Monet Juli un Augschte as Summerresidänz dient. D Großherzogi het im Erbverdrag vum 29. Juni 1860 verfiegt, ass ihri Dochter, d Brinzässi Josephine vu Bade s Schlossguet het solle iberchuu. D Brinzässi isch d Frau vum Karl Anton vu Hauezollre gsii. D Josephine het am 3. Mai 1887 Umkirch zum Stammguet gmacht, des haißt zum Vermege, wu nit het derfe verchauft wäre. Dr Bsitz isch am 19. Juni 1900 an ihre Suhn Karl chuu, wu rumänische Chenig gsii isch. Dr Chenig isch anne 1914 gstorbe. S Schloss isch derno Ändi 1916 an dr Firscht Friedrich Victor vu Hauezollre-Simmerenga gange, wu s as Summerresidänz bruucht het. Dr Aafang vum Erschte Wältchrieg het d Vererbig verzegeret ghaa.

Näb em Friedrich Wilhelm vu Hauezollre (1924–2010) isch im Schloss 1943 di beede Brinze Ferfried vu Hauezollre und Leopold vu Bayern uf d Wält chuu.

Im Zweete Wältchrieg, vu Septämber 1944 bis April 1945, isch di firschtli Familie zwangswys uusquartiert un uf Schloss Wilflinge interniert wore. Noch em Chrieg isch dr Side vu Bade zue dr franzesische Bsatzigszone chuu un dr General Pierre Pène het as *Gouverneur fir s [[Baden (Südbaden)|Land Bade]]* im Ufdrag vu dr franzesische Bsatzigsmacht vu 1946 bis 1952 im Schloss residiert, dr Friedrich Wilhelm het dailwys im Landhuus-Schlessli vu syre Schweschter näbedra gwohnt.

Noch em Dod vum Friedrich Victor anne 1965 het sy Suhn Friedrich Wilhelm s Schlossguet iberchuu, wu hit no dr schwebische Hauezollre ghert. Bsitzer isch syter anne 2010 dr Karl Friedrich vu Hauezollre.

## Parkaalage

Dr *Fürstlich-Hohenzollern'sche Schlosspark Umkirch*, wu zum Schloss ghert, isch e rund elf Hektar große Landschaftspark. Im Side vum Schlosspark git s no ne andere Park, wu zruggoht uf e Schänkig vun eme uugfehr acht Hektar große Grundstuck vum Friedrich vu Hauezollre an d Brinzässi Auguste Viktoria vu Hauezollre. Si isch d Frau vum letschte Chenig vu Portugal, em Manuel II. Si het dert e neobarock Landhuus böue loo un het s *Fulwell-Park* gnännt, no ihrem Exilsitz Fulwell im London Borough of Richmond upon Thames.

Noch em Dod vu dr Auguste Viktoria isch Fulwell-Park retuur an dr Friedrich Wilhelm vu Hauezollre gange, wu dr Park un s Schloss verchauft het. Di in dr Zwoschezyt au rund elf Hektar groß Aalag wird hit *[[Queen-Auguste-Victoria-Park]]* gnännt. Dr Park ghert syter anne 1974 em Verleger Werner Semmler un isch anne 2002 mit em Europäische Gartekultur-Schepfigsbryys uuszaichnet wore.

## Literatur
* Vinzenz Kremp, Josef Spinner: *Umkircher Ortsgeschichte*. 1984
* Stefan Auer: *Erstellung eines Parkpflegewerkes für das Schloß des Fürstenhauses Hohenzollern in Umkirch bei Freiburg*. Diplomarbeit. Universität Hannover, Studiengang Landschafts- und Freiraumplanung, 2003

## Fueßnote


## Weblink